އުފަންވުން ރަޖިސްޓަރީ ކުރުމާއި އުފަން ދުވަހުގެ ސެޓްފިކެޓް ހެއްދުމާއި، މަރުވާ މީހުންގެ މަރު ސާބިތު ކުރުމާބެހޭ ޤާނޫނު
(7/92)

[ ]
ދިވެހިރާއްޖޭގައި އުފަންވުން ރަޖިސްޓަރީ ކުރުމާއި، އުފަން ދުވަހުގެ ސެޓްފިކެޓް ހެދުމާއި، މަރު ސާބިތު ކުރުމާބެހޭ ގަވާއިދުތައް ހެދުމަކީ މިނިސްޓްރީ އޮފް ހެލްތުގެ ކަމެކެވެ.

[އުފަންވުން ރަޖިސްޓަރީ ކުރުމަށް ހުށަހެޅުން]
ދިވެހިރާއްޖޭގައި އުފަންވާ ކޮންމެ ކުއްޖަކު އުފަންވުމާ ގުޅިގެން، ސަރުކާރު ބަންދުނޫން 7 ދުވަހުގެތެރޭގައި، އެކުއްޖެއްގެ އުފަންވުން ރަޖިސްޓަރީ ކުރުމަށްޓަކައި ސަރުކާރުގެ ކަމާބެހޭ ފަރާތަށް ހުށަހަޅަން ވާނެއެވެ.

[އުފަންވުން ރަޖިސްޓަރީ ކުރުމަށް ހުށަހަޅާތަން]
2 ވަނަ މާއްދާގައިވާ ފަދައިން، އުފަންވުން ރަޖިސްޓަރީ ކުރުމަށް ހުށަހަޅާނީ، މާލޭގައިނަމަ މާލޭ މުނިސިޕަލްޓީ އަށެވެ. ރާއްޖެތެރޭގައިނަމަ، އެކުއްޖަކު އުފަންވީ ރަށެއްގެ ރަށު އޮފީހަށެވެ. ފަޅުރަށެއްގައި އުފަންވިނަމަ، އުފަންވުމަށްފަހު އެންމެ ފަސޭހައިން ދެވޭ މީހުން އުޅޭ ރަށެއްގެ ރަށުއޮފީހަށެވެ. އަދި ދަތުރެއްގެ މަތީގައި އުފަންވިނަމަ، ވިހޭމީހާގެ ދަތުރު ނިންމާ މީހުންއުޅޭ ރަށެއްގެ ރަށު އޮފީހަށެވެ.

[ރާއްޖެއިންބޭރުގައި އުފަންވާކުދިން އުފަންވުން ރަޖިސްޓަރީކުރުން]
ދިވެއްސެއްގެ ކުއްޖަކު ރާއްޖެއިން ބޭރުގައި އުފަން ވެއްޖެނަމަ އެކުއްޖަކު އުފަންވީ ޤައުމެއްގައި އުފަން ވުން ރަޖިސްޓަރީ ކުރަން ހަމަޖެހިފައިވާ އިންތިޒާމެއްގެ މަތިން އެކުއްޖެއްގެ އުފަންވުން ރަޖިސްޓަރީކޮށް، އުފަންވުމުގެ ރަޖިސްޓަރީ ހައްދަން ވާނެއެވެ. އަދި ރާއްޖެ އައުމަށްފަހު ސަރުކާރު ބަންދުނޫން 7 ދުވަހުގެ ތެރޭގައި މާލޭ މުނިސިޕަލްޓީއަށް ނުވަތަ އެކުއްޖެއްގެ ރަށުއޮފީހަށް އެކުއްޖެއްގެ ބައްޕަ، އެރަޖިސްޓަރީ ނުވަތަ އުފަން ދުވަހުގެ ސެޓްފިކެޓް ހުށަހަޅަން ވާނެއެވެ. ބައްޕަ ނެތްނަމަ، އެކުއްޖެއްގެ މަންމަ، މަންމަވެސް ނެތްނަމަ، އެކުއްޖެއްގެ އެންމެ ގާތް ބަލަދުވެރިއަކު އެރަޖިސްޓަރީ ނުވަތަ އުފަން ދުވަހުގެ ސެޓްފިކެޓް ހުށަހަޅަން ވާނެއެވެ.

[އުފަންވުން ރަޖިސްޓަރީކުރުމަށްޓަކައި ހުށަހަޅާ ފޫޅުމާ ފޯމު ފުރިހަމަ ކުރުން]
2 ވަނަ މާއްދާގައިވާ ފަދައިން އުފަންވުން ރަޖިސްޓަރީ ކުރުމަށްޓަކައި ހުށަހަޅާނީ ފޫޅުމާ ފޯމު ފުރިހަމަ ކުރުމަށްފަހު އެފޯމެވެ. ހޮސްޕިޓަލްތަކުގަ އާއި ޞިއްޙީ މަރްކަޒު ތަކުގައި އުފަންވާ ކުދިންގެ ފޫޅުމާ ފޯމު ފުރާނީ އެތަންތަނުންނެވެ. އެހެން ކުދިންގެ ފޫޅުމާ ފޯމު ފުރާނީ އެކުއްޖަކު ވިއްސި ފޫޅުމައެކެވެ. އެފަދަ މީހަކު ނެތް ޙާލަތެއްގައި އުފަންވާ ކުދިންގެވެސް ފޫޅުމާ ފޯމު ފުރިހަމަ ކުރާނީ ހޮސްޕިޓަލަކުން ނުވަތަ ޞިއްޙީ މަރްކަޒަކުންނެވެ. އެފަދަ ތަނެއްވެސް ނެތްނަމަ ރަށުއޮފީހުންނެވެ.

[ފޫޅުމާފޯމު ފުރުވުމާއި ހުށަހެޅުން]
ފޫޅުމާ ފޯމު ފުރުވުމަކީ، އެކުއްޖެއްގެ ބައްޕަ ކުރަންޖެހޭނެ ކަމެކެވެ. ބައްޕަ ނެތްނަމަ، ފޫޅުމާފޯމު ފުރުވާނީ، އެކުއްޖެއްގެ މަންމައެވެ. މަންމަވެސް ނެތްނަމަ، އެކުއްޖެއްގެ އެންމެގާތް ބަލަދުވެރިޔާއެވެ.
ފޫޅުމާ ފޯމު ފުރިހަމަކޮށް، 2 ވަނަ މާއްދާގައިވާ ފަދައިން އުފަންވުން ރަޖިސްޓަރީ ކުރުމަށް ހުށަހެޅުމަކީ، އެކުއްޖެއްގެ ބައްޕަ ކުރަންޖެހޭނެ ކަމެކެވެ. ބައްޕަ ނެތްނަމަ، ހުށަހަޅާނީ އެކުއްޖެއްގެ މަންމައެވެ. މަންމަވެސް ނެތްނަމަ، އެކުއްޖެއްގެ އެންމެގާތް ބަލަދުވެރިޔާއެވެ.

[މުއްދަތުގެތެރޭގައި ހުށަނާޅައިފިނަމަ ޖޫރިމަނާކުރުން]
2 ވަނަ މާއްދާގައިވާ ފަދައިން އުފަންވުން ރަޖިސްޓަރީ ކުރުމަށް، ފޫޅުމާފޯމު ހުށަނާޅައިފިނަމަ އެކަމުގެ މަސްއޫލިއްޔަތު އުފުލާ ފަރާތެއް -/5 ރުފިޔާއިން ޖޫރިމަނާ ކުރެވޭނެއެވެ. އަދި ސަރުކާރު ބަންދު ދުވަސްތައް ފިޔަވައި އިތުރުވާ ކޮންމެ ދުވަހަކަށް -/1 ރުފިޔާގެ ޖޫރިމަނާ އިތުރުވަމުން ދާނެއެވެ.

[އުފަންދުވަހުގެ ސެޓްފިކެޓް ހެއްދުމަށް ހުށަހެޅުން]
ކުއްޖާގެ އުމުރުން 6 މަސް ފުރުމުގެ ކުރީގައި އެކުއްޖެއްގެ އުފަންދުވަހުގެ ސެޓްފިކެޓް ހައްދަން ސަރުކާރުގެ ކަމާބެހޭ ފަރާތަށް ހުށަހަޅަން ވާނެއެވެ.
އުފަންދުވަހުގެ ސެޓްފިކެޓް ހައްދަން ހުށަހަޅާނީ، މާލޭގައިނަމަ، މާލޭ މުނިސިޕަލްޓީއަށެވެ. ރާއްޖެތެރޭގައިނަމަ، އެރަށެއްގެ ރަށުއޮފީހަށެވެ.
އުފަންދުވަހުގެ ސެޓްފިކެޓް ހައްދަން ހުށަހެޅުމަކީ އެކުއްޖެއްގެ ބައްޕަ އަދި ބައްޕަ ނެތްނަމަ އެކުއްޖެއްގެ މަންމަ، އަދި މަންމަވެސް ނެތްނަމަ އެކުއްޖެއްގެ އެންމެ ގާތް ބަލަދުވެރިއަކު ކުރަން ޖެހޭނެ ކަމެކެވެ.

[.]
އުފަންދުވަހުގެ ސެޓްފިކެޓް ހަދައިދޭނީ އުފަންވުމުގެ ރަޖިސްޓަރީއާއި ސެޓްފިކެޓް ހެއްދުމަށް ބޭނުންވާ މަޢްލޫމާތު ހުށަހެޅުމުންނެވެ. އަދި ޤާނޫނު ނަންބަރު 4/70ޖ. ގައިވާ ގޮތުގެމަތިން އުފަންދުވަހުގެ ސެޓްފިކެޓްގައި ޖަހަންވާ ސްޓޭމްޕް ދިނުމުންނެވެ.

[.]
ދިވެހި ރައްޔިތަކަށް އުފަންދުވަހުގެ ސެޓްފިކެޓް ހަދައިދޭނަމަ އެސެޓްފިކެޓެއް ހަދައިދެވޭނީ މުސްލިމަކަށް ކިޔުމަށް އިސްލާމްދީން ހުއްދަކުރާ ނަމެއްގައެވެ.

[.]
ދިވެހިރާއްޖޭގައި އުފަންވެފައިވާ ކުއްޖެއްގެ އުފަން ދުވަހުގެ ސެޓްފިކެޓް، ބޭނުންވެއްޖެ ހިނދެއްގައި، އެކުއްޖަކު އުފަންވި ރަށްނޫން އެހެން ރަށެއްގެ ރަށުއޮފީހުން، ނުވަތަ މާލޭ މުނިސިޕަލްޓީންވެސް ހެއްދިދާނެއެވެ.

[.]
އުފަންދުވަހުގެ ސެޓްފިކެޓް ހެއްދުމަށްފަހު އެ ސެޓްފިކެޓްގައިވާ އުފަން ތާރީޚަކީ ރަނގަޅު ނޫން ތާރީޚެއް ކަމުގައި ވެގެން، އެތާރީޚު ރަނގަޅު ކުރަން ވެއްޖެނަމަ، އެތާރީޚު ބަދަލު ކުރެވޭނީ އެސެޓްފިކެޓްގައިވާ އުފަން ތާރީޚަކީ ރަނގަޅުނޫން ތާރީޚެއް ކަމާއި އަލުން ހުށަހަޅާ ތާރީޚަކީ ރަނގަޅު ތާރީޚެއް ކަމަށް ޝަރީޢަތަށް ސާބިތުކޮށްދީ އެކަމުގެ ޝަރުޢީ ލިޔުމެއް ހޯދައި އެލިޔުމަކާއެކު ހުށަހެޅުމުންނެވެ.

[.]
އުފަންދުވަހުގެ ސެޓްފިކެޓް ގެއްލިއްޖެނަމަ ނުވަތަ ހަލާކު ވެއްޖެނަމަ، ސެޓްފިކެޓްގެ ކޮޕީއެއް ހައްދަން ވާނެއެވެ. ސެޓްފިކެޓްގެ ކޮޕީއެއް އަލުން ހަދައިދެވޭނީ -/10ރުފިޔާގެ ޖޫރިމަނާއެއް ކުރުމަށް ފަހުގައެވެ.

[.]
މިޤާނޫނު ފާސްވުމުގެ ކުރިން އުފަންވެފައިވާ ކުދިންގެ އުފަންދުވަހުގެ ރަޖިސްޓަރީ ނެތް ކަމުގައިވިޔަސް، އެކުއްޖެއްގެ އުފަންވުމާބެހޭ މަޢްލޫމާތު ހުށަހެޅުމުން، ރާއްޖެތެރޭގައިނަމަ ރަށުއޮފީހުން މާލޭގައިނަމަ މާލޭ މުނިސިޕަލްޓީން ރަނގަޅަށް ބަލައި ޗެކް ކުރުމަށްފަހު، އުފަން ދުވަހުގެ ސެޓްފިކެޓް ހަދައިދެވޭނެއެވެ.

[މަރުސާބިތުކުރުން]
ދިވެހިރާއްޖޭގައި މީހަކު މަރުވެއްޖެނަމަ އެމީހަކު ވަޅުލަންވާނީ، ނުވަތަ ރާއްޖެއިން ބޭރަށް ގެންދަން ވާނީ، މިނިސްޓްރީ އޮފް ހެލްތުން ކަނޑައަޅާފައިވާ ގަވާއިދެއްގެ މަތިން، އެކަމަށް ހުއްދަ ދީފައިވާ މީހަކު، މަރުވިމީހާ ބަލައި މަރުސާބިތުކޮށް ސެޓްފިކެޓް ދިނުމަށް ފަހުގައެވެ.
މިމާއްދާގެ (ހ) އިން އިސްތިސްނާ ކުރެވޭނީ، ހަމައެކަނި ބެހިގެން ކަނޑުމަތީގައި ގިނަދުވަސްވާން ދިމާވާ އުޅަނދެއްގައި މީހަކު މަރުވެގެން، އެމީހެއްގެ މަރު ސާބިތުކޮށް ސެޓްފިކެޓް ދޭނެ މީހަކުވެސް ނެތް ހިނދެއްގައި، އަދި މުވާސަލާތުގެ ވަސީލަތެއްވެސް ނެތް ޙާލަތެއްގައެވެ. މިފަދަ ޙާލަތެއްގައި މަރުވާ މީހާ ކަނޑުގައި ބެހެއްޓުމަށްފަހު އެއުޅަނދެއްގައި ތިބި މީހުންނަށް އެންމެ ފުރަތަމަ އާދެވޭ ދިވެހިރާއްޖޭގެ މީހުން އުޅޭ ރަށެއްގެ ރަށުއޮފީހަށް ވީހާ އަވަހަކަށް ޙާޟިރުވެ އެކަން އެންގުމަކީ އެމީހުންގެ މައްޗަށް ލާޒިމު ކަމެކެވެ.

[މާނަ]
މިޤާނޫނުގައި:- "ބައްޕަ ނެތްނަމަ" ނުވަތަ "މަންމަވެސް ނެތްނަމަ" މިހެން ބުނެފައި އެވަނީ، އެކަމެއް ކުރަން ކަނޑައެޅިފައިވާ މުއްދަތުގެ ތެރޭގައި އެއިން މީހަކު ރަށުގައި ނެތުންފަދަ ކަންތައްވެސް ހިމެނޭގޮތުގެ މަތިންނެވެ.
"ފޫޅުމައިން" ކަމުގައި ބުނެފައި އެވަނީ ޑޮކްޓަރުންނާއި، ނަރުހުންނާއި، ޞިއްޙީ އެހީތެރިންނާއި، މިނޫންވެސް މީހުން ވިއްސުމުގެ ހުއްދަ މިނިސްޓްރީ އޮފް ހެލްތުން ދެއްވާފައިވާ އެންމެން ހިމެނޭ ގޮތުގެ މަތިންނެވެ.

[ޤާނޫނަށް ޢަމަލު ކުރުން]
މިޤާނޫނަށް ޢަމަލު ކުރަން ފަށާނީ 1 ޖުލައި 1993 ދުވަހުން ފެށިގެންނެވެ.